Frode Sørensen (S), 2003-12-10:
Næppe noget andet emne giver så heftige reaktioner som fartsyndere i trafikken, og det er med ganske god grund, for alt for mange kommer til skade eller bliver dræbt i trafikken som følge af en for tung fod på speederen.
Socialdemokraterne kan derfor se mange gode grunde til, at vi fortsat skal se på den udvikling med meget stor alvor. Det skete jo eksempelvis også i foråret år 2000, hvor den daværende SR-regering fremlagde sin såkaldte fartbøllepakke.
fra april 2000 overvejede man mulighederne for at indføre en klippekortordning.
Det var forslag nr. 17 ud af 62 til forbedring af trafiksikkerheden. I maj samme år bad trafikministeren Færdselsstyrelsen om at nedsætte en arbejdsgruppe, som skulle se på mulighederne for at indføre en klippekortordning i tilknytning til kørekortet og som et supplement til det gældende frakendelsessystem.
Arbejdsgruppen har nu afleveret sine anbefalinger, og justitsministeren har i vidt omfang fulgt gruppens anbefalinger, hvad vi hos Socialdemokraterne gerne vil anerkende. Vi har bemærket, at ministeren i et par tilfælde ikke følger arbejdsgruppen.
Eksempelvis anbefaler arbejdsgruppen, at de tre forseelser, der skal til for en betinget frakendelse af kørekortet, skal falde inden for 2 år.
Her mener ministeren 3 år.
Jeg har dog bidt mærke i, at justitsministeren mener, at manglende brug af sikkerhedssele ikke skal være omfattet af klip.
Arbejdsgruppen har ganske vist ikke anbefalet noget på det her område, men jeg synes, vi under udvalgsbehandlingen skal tage en drøftelse af, om ikke manglende brug af selen
skal have konsekvenser.
Undersøgelser i forbindelse med trafikuheld viser jo, at manglende brug af selen koster menneskeliv.
Arbejdsgruppen har ikke villet anbefale, at overtrædelse af reglerne om køre- og hviletid inddrages blandt de overtrædelser, som skal medføre et klip.
Og her er et punkt, hvor jeg ikke er enig med arbejdsgruppen.
Overtrædelse af køre- og hviletidsbestemmelser kan få tragiske følger, ikke alene for dem, der overtræder reglerne, men i høj grad også for andre trafikanter på vejene.
Socialdemokraterne ønsker, at denne forseelse bliver behandlet i forbindelse med udvalgsarbejdet, og vi mener faktisk, at det skal medføre et klip.
Desværre er gruppen af unge jo stærkt overrepræsenteret i ulykkesstatistikken, og vi kan fra Socialdemokraterne tilslutte os, at der må rettes en særlig indsats mod de unge.
Vi kan medvirke til, at der for de unge kun skal to grove forseelser til inden for 3 år, og at det i modsætning til andres overtrædelser skal medføre et kørselsforbud.
Af lovforslaget fremgår det, at ministeren har fundet 12 mio. kr. til udvikling og ændring af it-systemer i forbindelse med gennemførelsen af lovforslaget.
Jeg har ikke kunnet finde midler til den vigtige kampagne, men jeg har jo nu fået bekræftet af Venstres ordfører, hr. Karsten Nonbo, at der vil komme penge til en kampagne, at der vil komme penge til kontrol, og det er jo en vigtig ting, hvis vi skal have ændret trafikkulturen.
Afslutningsvis vil jeg gerne præcisere, at vi kan vedtage nok så mange regler, men hvis vi som sagt ikke får det kontrolleret, så er det så som så med lovens succes.
Færdselskontrolindsatsen er alvorligt nedprioriteret de seneste år, så jeg håber, at ministeren også kan garantere, at denne udvikling ændres, og at disse her initiativer følges
op med den tilstrækkelige kontrol og måling
Men konklusionen skal ingen være i tvivl om: Den arbejdsgruppe, som SR-regeringen nedsatte i 2000, har udført et godt arbejde med gode anbefalinger, og ministeren skal som sagt ikke have utak for at have fulgt disse anbefalinger i stort omfang. Socialdemokraterne kan medvirke til en gennemførelse af klippekortsystemet.
Vi har som nævnt nogle ting, vi skal have afklaret i forbindelse med udvalgsarbejdet, herunder som sagt holdningskampagnen, færdselspolitiets kontrol, hvordan det gribes an og finansieringen.
Vi tror, det bliver lettere og mere overskueligt, når hver trafikant nu klart kan se en fordel i at overholde færdselsreglerne.